钦定古今图书集成/明伦汇编/氏族典/第129卷 > 陈于廷
## 钦定古今图书集成/明伦汇编/氏族典/第129卷 > 陈于廷

按《明外史陈于廷传》：“于廷，字孟谔，宜兴人。万历二十
三年进士。历知光山、唐山、秀水三县。征授御史，视鹾
河东。劾税使张忠挠盐政。正阳门灾，极陈时政。父丧
归。服除，起按江西，改按山东。光宗立，擢太仆少卿，徙
太常。议红丸事，极言崔文昇、李可灼当斩。再进大理
卿、户部右侍郎，改吏部，进左侍郎。尚书赵南星既逐”
于廷署事，大学士《魏广微传》魏忠贤意，欲用其私人
代南星，于廷不可，以乔允升、冯从吾、汪应蛟名上。忠
贤大怒，谓所推仍南星遗党，矫旨切责，并杨涟、左光
斗尽斥为民。自是清流尽逐，小人日用事矣。崇祯初，
起南京右都御史，典京察，尽去诸不肖者。召拜左都
御史。秩满，加太子少保。两浙巡盐御史祝徽、广西巡
按御史毕佐周并擅挞指挥非故事。事闻，帝以指挥
秩崇，非御史得杖，令会兵部稽《典制》以闻。《典制》无杖
指挥事，乃引《巡抚敕书》，提问四品武职以对。帝以比
拟不伦，责令再核。于廷等所援引，悉不当帝意，疏三
上三却，竟削籍归。家居二年卒。福王时，赠少保。于廷
端亮有守，无所附丽，与温体仁不合，故卒获重谴云。